DOI: 10.14457/tu.the.2024.279
title: ปัจจัยที่ส่งผลต่อการตัดสินใจเลือกใช้ลวดเหล็กกล้าสำหรับคอนกรีตอัดแรงที่เป็นมิตรต่อสิ่งแวดล้อม (green products) ในประเทศไทย

description: ปัญหาด้านสิ่งแวดล้อมสร้างผลกระทบต่อการดำรงชีวิตของประชากรทั่วโลกอย่างมากมาย อุณหภูมิของโลกสูงขึ้น เกิดการเปลี่ยนแปลงของสภาวะ ดิน ฟ้า อากาศ ทำให้เกิดภัยพิบัติไปทั่วโลก ซึ่งเป็นผลมาจากปรากฏการณ์โลกร้อนอันเกิดขึ้นจากการปล่อยก๊าซเรือนกระจกจำนวนมากสู่ชั้นบรรยากาศ เป็นปัญหาที่ทุกประเทศทั่วโลกต่างให้ความสำคัญมีการร่วมกันแก้ไขป้องกัน โดยประเทศไทยก็ได้ประกาศเจตนารมณ์ที่จะบรรลุเป้า “carbon neutrality” ภายในปี 2050 และ บรรลุเป้า “net zero emissions” ภายในปี 2065 ซึ่งอุตสาหกรรมก่อสร้างซึ่งเป็นอุตสาหกรรมผลิตปล่อยก๊าซเรือนกระจกในแต่ละปีจำนวนมาก ดังนั้นเพื่อสนับสนุนแผนการลดก๊าซเรือนกระจกของประเทศไทย การใช้วัสดุที่เป็นมิตรต่อสิ่งแวดล้อมก็จะสามารถช่วยลดปัญหาการปล่อยก๊าซได้ ลวดเหล็กกล้าสำหรับคอนกรีตอัดแรง เป็นวัตถุดิบหลักที่ใช้ในอุตสาหกรรมก่อสร้าง ผลิตภัณฑ์ทั่วไปผลิตจากเหล็กลวดที่ใช้วัตถุดิบจากการถลุงเหล็กกล้าดิบ ก่อให้เกิดการปล่อยก๊าซคาร์บอนไดออกไซด์ (CO2) ในปริมาณสูงการพิจารณาเลือกใช้ลวดเหล็กกล้าสำหรับคอนกรีตอัดแรงที่เป็นมิตรต่อสิ่งแวดล้อม (Green Products) ก็จะเป็นลดการปล่อยก๊าซคาร์บอนไดออกไซด์ (CO2) เนื่องจากเป็นผลิตภัณฑ์ที่ได้รับฉลากเขียวมีกระบวนการผลิตที่ควบคุมได้การรับรองอุตสาหกรรมสีเขียว (Green Industry) ระดับ 4 และผ่านกระบวนการในการคัดสรรวัตถุดิบเหล็กลวดที่มีการปล่อยก๊าซคาร์บอนไดออกไซด์ (CO2) น้อยโดยใช้วัตถุดิบที่ใช้การผลิตจากเศษเหล็กซึ่งเป็นการนำมาใช้ใหม่งานวิจัยนี้มีวัตถุประสงค์เพื่อทำการศึกษาปัจจัยที่ส่งผลต่อการตัดสินใจเลือกใช้ลวดเหล็กกล้าสำหรับคอนกรีตอัดแรงที่เป็นมิตรต่อสิ่งแวดล้อม (Green Products) ในประเทศไทย โดยศึกษา ปัจจัยระดับองค์กร ปัจจัยการตลาดเพื่อสิ่งแวดล้อม และปัจจัยความรับผิดชอบสังคมขององค์กร โดยมีกลุ่มตัวอย่างและเก็บรวบรวมข้อมูล จากผู้ที่มีส่วนร่วมในการตัดสินใจเลือกผลิตภัณฑ์ที่ใช้ในองค์กร ของบริษัทผู้ผลิตผลิตภัณฑ์คอนกรีตอัดแรง ผู้รับเหมาในธุรกิจก่อสร้าง ในประเทศไทย โดยตั้งสมมติฐานว่าปัจจัยดังกล่าวข้างต้นนี้มีผลต่อการตัดสินใจเลือกใช้ลวดเหล็กกล้าสำหรับคอนกรีตอัดแรงที่เป็นมิตรต่อสิ่งแวดล้อม (Green Products) ในประเทศไทย ผลการวิจัยครั้งนี้พบว่า ปัจจัยระดับองค์กร ด้านบทบาทของวัฒนธรรมองค์กรและการสนับสนุนขององค์กร และด้านการกำหนดนโยบายของการส่งเสริมความรับผิดชอบต่อสิ่งแวดล้อมส่งผลต่อการตัดสินใจที่จะเลือกใช้ลวดเหล็กกล้าสำหรับคอนกรีตอัดแรงที่เป็นมิตรต่อสิ่งแวดล้อม (Green Products) ในประเทศไทย ในส่วนปัจจัยการตลาดเพื่อสิ่งแวดล้อมด้านข่าวสารและคุณภาพของผลิตภัณฑ์ที่เป็นมิตรต่อสิ่งแวดล้อม ด้านทัศนคติต่อปัญหาด้านสิ่งแวดล้อมและตราสินค้า ด้านฉลากของสินค้าเพื่อสิ่งแวดล้อม และด้านทัศนคติต่อผลิตภัณฑ์ที่เป็นมิตรต่อสิ่งแวดล้อม ส่งผลต่อการตัดสินใจที่จะเลือกใช้ลวดเหล็กกล้าสำหรับคอนกรีตอัดแรงที่เป็นมิตรต่อสิ่งแวดล้อม (Green Prod-ucts) ในประเทศไทย และปัจจัยความรับผิดชอบสังคมขององค์กร ด้านนโยบายที่แสดงถึงความรับผิดชอบต่อสังคมและสิ่งแวดล้อม และด้านองค์กรที่ปฏิบัติตามกฎหมายที่เกี่ยวข้องกับสิ่งแวดล้อม ส่งผลต่อการตัดสินใจที่จะเลือกใช้ลวดเหล็กกล้าสำหรับคอนกรีตอัดแรงที่เป็นมิตรต่อสิ่งแวดล้อม (Green Products) ในประเทศไทย อย่างมีนัยสำคัญทางสถิติที่ 0.05ผู้วิจัยคาดว่าการทำวิจัยครั้งนี้จะเป็นประโยชน์ต่อผู้ประกอบการที่ดำเนินธุรกิจลวดเหล็กกล้าสำหรับคอนกรีตอัดแรงที่เป็นมิตรต่อสิ่งแวดล้อม (Green Products) ในประเทศไทย ทราบถึงปัจจัยที่จะส่งผลต่อการตัดสินใจเลือกใช้ลวดเหล็กกล้าสำหรับคอนกรีตอัดแรงที่เป็นมิตรต่อสิ่งแวดล้อม (Green Products) ทราบถึงแนวโน้มและความต้องการในอนาคตของผู้ใช้ลวดเหล็กกล้าสำหรับคอนกรีตอัดแรงที่เป็นมิตรต่อสิ่งแวดล้อม (Green Products) และนำผลงานวิจัยที่ได้ไปใช้เป็นข้อมูลในการวิเคราะห์ เพื่อประกอบการตัดสินใจ ใช้เป็นแนวทางในการปรับเปลี่ยน และพัฒนากลยุทธ์ทางการตลาด เพื่อตอบสนองต่อความต้องการของบริษัทผู้ผลิตผลิตภัณฑ์คอนกรีตอัดแรง ผู้รับเหมาในธุรกิจก่อสร้างทั้งผู้รับเหมาโครงการหลักและผู้รับเหมารายย่อยที่ใช้ผลิตภัณฑ์ลวดเหล็กกล้าสำหรับคอนกรีตอัดแรงในประเทศไทย ต่อไป